## Odluka Hrvatske agencije za poštu i elektroničke komunikacije urbroj: 376-13-09-03 od 12. veljače 2010.

### NN 32/2010 (12.3.2010.), Odluka Hrvatske agencije za poštu i elektroničke komunikacije urbroj: 376-13-09-03 od 12. veljače 2010.

HRVATSKA AGENCIJA ZA POŠTU I ELEKTRONIČKE KOMUNIKACIJE

759

Hrvatska agencija za poštu i elektroničke komunikacije na temelju članka 18., a u svezi s člankom 89. stavci 1. i 8. Zakona o elektroničkim komunikacijama (»Narodne novine« broj 73/08; dalje u tekstu: Zakon) i članka 31. stavci 1. i 2. Pravilnika o uvjetima dodjele i uporabe radiofrekvencijskog spektra (»Narodne novine« broj 136/08, dalje u tekstu: Pravilnik), u postupku javnog natječaja provedenom radi izdavanja pojedinačne dozvole za uporabu radiofrekvencijskog spektra za pružanje usluge upravljanja elektroničkim komunikacijskim mrežama digitalne televizije, na temelju odluke Vijeća Hrvatske agencije za poštu i elektroničke komunikacije na sjednici održanoj 12. veljače 2010. godine donosi

ODLUKU

I. Odabire se ponuda trgovačkog društva Odašiljači i veze d.o.o., Zagreb, Ulica grada Vukovara 269/d, podnesena na natječaj proveden radi izdavanja pojedinačne dozvole za uporabu radiofrekvencijskog spektra za pružanje usluge upravljanja elektroničkom komunikacijskom mrežom digitalne televizije.

II. Pojedinačna dozvola za uporabu radiofrekvencijskog spektra za pružanje usluga upravljanja elektroničkom komunikacijskom mrežom digitalne televizije MUX D na području digitalne regije D5 izdaje se trgovačkom društvu Odašiljači i veze d.o.o., Zagreb, Ulica grada Vukovara 269/d.

III. Dozvola iz točke II. ove odluke izdaje se za uporabu radiofrekvencijskog spektra u frekvencijskom području UHF 470-862 MHz za elektroničku komunikacijsku mrežu digitalne televizije s pokrivanjem na razini područja digitalne regije D5 (Istarska županija, dio Primorsko-goranske županije i dio Ličko-senjske županije), na vremensko razdoblje od deset godina koje započinje 24. ožujka 2010. godine.

IV. Trgovačko društvo Odašiljači i veze d.o.o. ima pravo preuzeti dozvolu iz točke II. ove odluke nakon što u roku od 30 dana od primitka ove odluke plati naknadu za prvu godinu za uporabu radiofrekvencijskog spektra i naknadu za obavljanje poslova Hrvatske agencije za poštu i elektroničke komunikacije u upravljanju radiofrekvencijskim spektrom, na temelju izdanih računa Hrvatske agencije za poštu i elektroničke komunikacije.

V. Ako trgovačko društvo Odašiljači i veze d.o.o. ne plati naknade iz točke IV. ove odluke, oduzet će mu se dozvola za uporabu radiofrekvencijskog spektra bez prava na odštetu, te će se aktivirati garancija Hrvatske poštanske banke broj 7/2010 – G – DVPJS za ozbiljnost i valjanost ponude.

VI. Dozvola iz točke II. ove odluke propisuje uvjete uporabe dodijeljenog radiofrekvencijskog spektra, konkretne uvjete gradnje i tehničke parametre mreže odnosno tehničke parametre radijskih postaja koje čine mrežu za pokrivanje DVB-T signalom. Ponuda iz točke I. ove odluke čini sastavni i neodvojivi dio dozvole iz točke II. ove odluke, osim u dijelu koji je s njom u suprotnosti.

VII. Trgovačko društvo Odašiljači i veze d.o.o. obvezno je pružati usluge upravljanja elektroničkom komunikacijskom mrežom digitalne televizije sukladno Zakonu, podzakonskim propisima i dozvoli iz točke II. ove odluke.

VIII. Trgovačko društvo Odašiljači i veze d.o.o. obvezno je najkasnije do 1. svibnja 2010. godine dostaviti Hrvatskoj agenciji za poštu i elektroničke komunikacije zahtjev za obavljanje tehničkog pregleda u svrhu utvrđivanja ispunjavanja uvjeta iz dozvole.

IX. Ova odluka objavit će se na službenim internetskim stranicama Hrvatske agencije za poštu i elektroničke komunikacije te u »Narodnim novinama«.

Obrazloženje

U skladu s člankom 89. Zakona, odredbama Pravilnika te u skladu s Tablicom namjene radiofrekvencijskog spektra, Vijeće Hrvatske agencije za poštu i elektroničke komunikacije (dalje u tekstu: Vijeće HAKOM-a), je 19. studenoga 2009. godine, donijelo po službenoj dužnosti Odluku o raspisivanju javnog natječaja za izdavanje pojedinačne dozvole za uporabu radiofrekvencijskog spektra za pružanje usluge upravljanja elektroničkom komunikacijskom mrežom digitalne televizije za MUX D na području digitalne regije D5 (dalje u tekstu: Odluka o raspisivanju natječaja).

Predmet natječaja bio je izdavanje dozvole za uporabu radiofrekvencijskog spektra u frekvencijskom području UHF 470-862 MHz za elektroničku komunikacijsku mrežu digitalne televizije s pokrivanjem na razini područja digitalne regije D5 (Istarska županija, dio Primorsko-goranske županije i dio Ličko-senjske županije), sukladno Strategiji prelaska s analognog na digitalno emitiranje televizijskih programa u Republici Hrvatskoj od 31. srpnja 2008. godine i Planu dodjele radijskih frekvencija za službe zemaljske radiodifuzije u frekvencijskim pojasevima 148,5 kHz-1492,0 Mhz te međunarodnom sporazumu Ženeva 2006 (izvorni naziv «Final acts of the Regional Radio communication Conference for planning of the digital terrestral broadcasting service in parts of Regions 1 and 3, in the frequency bands 174-230 MHz and 470-862 MHz»).

Dio radiofrekvencijskog spektra u UHF pojasu IV, koji je bio predmet natječaja, sukladno Tablici namjene radiofrekvencijskog spektra namijenjen je za odašiljanje zemaljske digitalne televizije, te je kao takav dostatan za ostvarivanje pokrivanja signalom zemaljske digitalne televizije (DVB-T) na području digitalne regije D5 (Istarska županija, dio Primorsko-goranske županije i dio Ličko-senjske županije).

Na tmelju članka 89. stavka 11. Zakona, propisano je između ostalog, da se postupak, uvjeti i rokovi provedbe javnog natječaja iz stavka 4. istog članka, te mjerila odabira iz stavka 5., pobliže propisuju Pravilnikom. Člankom 24. Pravilnika, natječajnu dokumentaciju izrađuje HAKOM te ista mora biti jasna i razumljiva i sastavljena na hrvatskom jeziku. Natječajna dokumentacija koju je HAKOM objavio na svojim internetskim stranicama 19. studenoga 2009. i u »Narodnim novinama« broj 144/09, sastavljena je u potpunosti u skladu s odredbama članaka 24. i 25. Pravilnika, a Odluka o raspisivanju natječaja sastavljena je u skladu s člankom 23. Pravilnika.

Natječajnom dokumentacijom propisana su mjerila odabira najpovoljnije ponude, a odnose se na:

– cijenu usluge upravljanja, prijenosa i emitiranja sadržaja u multipleksu na godišnjoj razini,

– ispunjavanje tehničkih uvjeta koje podnositelj ponude namjerava ostvariti uključujući opis tehničkih parametara elektroničke komunikacijske mreže koju namjerava izgraditi, te popis odašiljača, dinamiku izgradnje sustava, te pokrivanje sustava;

– kompetenciju i iskustvo uključujući reference i dosadašnje iskustvo u izgradnji i upravljanju analognim i digitalnim radiodifuzijskim mrežama;

Kriterijem ponuđene cijene kapaciteta mulitpleksa mjerila se visina ponuđene ukupne cijene usluge upravljanja, prijenosa i emitiranja sadržaja u multipleksu na godišnjoj razini, 24 sata dnevno, putem elektroničke komunikacijske mreže iz ponude. Ponuđena cijena treba biti dostupna pod jednakim uvjetima svim korisnicima kapaciteta multipleksa i mora uključivati sve troškove upravljanja, prijenosa i emitiranja sadržaja u multipleksu. Veću ocjenu po ovom kriteriju ocjenjivanja dobiva ponuda s nižom konačnom ponuđenom cijenom televizijskih sadržaja i dodatnih usluga.

Kriterijem tehničkog rješenja i dinamike uspostave mreže ocjenjuje se ponuđeno tehničko rješenje izgradnje mreže, u smislu parametara odašiljača u mreži, pokrivenosti stanovnika te dinamike izgradnje mreže. Kao nužan uvjet podnositelj ponude treba minimalno ispuniti dinamiku izgradnje mreže sukladno točki 3.2 natječajne dokumentacije (tehnički uvjeti). Veću ocjenu po ovom kriteriju ocjenjivanja dobiva ponuda s kvalitetnijim tehničkim rješenjem mreže, većom pokrivenosti stanovnika te bržom izgradnjom mreže od uvjetovane dinamike izgradnje.

Kriterij kompetencije i iskustva služi za ocjenu kompetencije i iskustva podnositelja ponude u izgradnji i upravljanju analognim i digitalnim radiodifuzijskim mrežama, što uključuje broj godina pružanja usluga, veličinu mreže kojom upravlja ili je upravljao, te broj i strukturu stručnih osoba koje na tim poslovima podnositelj ponude zapošljava ili namjerava zaposliti. Veću ocjenu po ovom kriteriju ocjenjivanja dobiva ponuda s dokazima o većoj kompetenciji i iskustvu podnositelja ponude.

Radi postupanja po članku 26. stavku 1. Pravilnika, kojim je propisana obveza HAKOM-a dostaviti natječajnu dokumentaciju svakoj osobi koja je podnijela zahtjev za dostavu u roku, HAKOM je natječajnu dokumentaciju učinio dostupnom svim zainteresiranim osobama, na način da ju je objavio na svojim internetskim stranicama. HAKOM je odredio mogućnost da se natječajna dokumentacija dostavi i u pisanom obliku, i to najkasnije do 4. prosinca 2009. svim zainteresiranim osobama koje podnesu zahtjev za dostavu natječajne dokumentacije do 27. studenoga 2009. Točkom 15. Odluke o raspisivanju natječaja, HAKOM je odlučio da se za podnošenje zahtjeva za dostavu natječajne dokumentacije neće plaćati naknada iz razloga što se natječajna dokumentacija mogla preuzeti na internetskoj stranici HAKOM-a, a sve zbog pojednostavljivanja i skraćivanja postupka.

U Odluci o raspisivanju natječaja HAKOM je propisao rok u kojem su sudionici u postupku natječaja bili ovlašteni podnijeti pisane zahtjeve za objašnjenjem natječajne dokumentacije. Na zahtjeve za objašnjenjem natječajne dokumentacije HAKOM je odgovorio do 11. siječnja 2010., a budući da je krajnji rok za podnošenje ponuda na natječaj bio 25. siječnja 2010., čime je HAKOM ispunio svoju obvezu propisanu člankom 26. stavkom 5. Pravilnika. Kako bi ispunio svoju obvezu iz članka 26. stavka 6. Pravilnika, HAKOM je zahtjeve za objašnjenjem, zajedno s odgovorima, objavio na svojim internetskim stranicama tako da su sve zainteresirane osobe imale mogućnost uvida u postavljena pitanja i objašnjenja odnosno odgovore HAKOM-a.

U postupku podnošenja ponuda na natječaj, HAKOM je zaprimio jednu ponudu i to ponudu trgovačkog društva Odašiljači i veze d.o.o., Zagreb, Ulica grada Vukovara 269/d (dalje u tekstu: ponuditelj). Na javnoj sjednici održanoj 25. siječnja 2010. Vijeće HAKOM-a je, uz sudjelovanje predstavnika stručne službe HAKOM-a i predstavnika ponuditelja, održalo javno otvaranje ponuda o čemu je sačinjen zapisnik o javnom otvaranju. U skladu s člankom 4.6. natječajne dokumentacije, ponuda, kao i dodatna dokumentacija, morali su biti uvezani tako da ne postoji mogućnost izuzimanja, brisanja ili dodavanja dijelova i stranica. Dokazi o ispunjavanju osnovnih uvjeta natječaja, trebali su se izdvojiti i uvezati u zasebnu knjigu, a ponuda je morala biti pripremljena i u elektroničkom obliku te spremljena na neizbrisivi medij (CD-ROM, DVD).

U postupku javnog otvaranja Vijeće HAKOM-a je utvrdilo da je ponuditeljeva ponuda zaprimljena u natječajnom roku, sadrži privitak A – Prijava na natječaj, sadrži bankovna jamstva: bankovno jamstvo za ozbiljnost i valjanost ponude u iznosu od 192.000,00 kn (stotinu devedeset i dvije tisuće kuna) (Privitak B) te bankovno jamstvo za ispunjenje uvjeta iz dozvole u iznosu od 1.920.000,00 kn (milijun i devetsto dvadeset tisuća kuna) (Privitak C). Nadalje, utvrđeno je da je ponuda zatvorena i neoštećena, napisana na hrvatskom jeziku, dostavljena u jednom izvorniku i jednoj istovjetnoj preslici, te na CD ROM-u, odnosno DVD ROM-u, sastavljena je od dva dijela na način da postoji knjiga – »Dokazi o ispunjavanju osnovnih uvjeta sudjelovanja u natječaju« i knjiga »Ponuda na natječaj: poglavlja 1-7«. Također je utvrđeno da su knjige sastavljene na način da je svaka knjiga uvezana te da u njih nije moguće ništa umetati, iz njih izdvojiti, niti u njima naknadno mijenjati te su navedene knjige bile zajedno zatvorene u kutiji. Sukladno natječajnoj dokumentaciji, točki 5.2., HAKOM je dostavljeni kratke prikaze sadržaja ponude ponuditelja objavio na svojim internetskim stranicama.

U daljnjem tijeku postupka, Vijeće HAKOM-a je analiziralo ponudu odnosno provelo postupak ocjenjivanja i odabira.

U skladu s člankom 4.11. natječajne dokumentacije, postupak ocjenjivanja i odabira ponude proveo se u tri kruga prema postupku i kriterijima detaljno opisanom u poglavlju 6. natječajne dokumentacije. Prvi krug ocjenjivanja ponude sastojao se od provjere osnovnih uvjeta sudjelovanja, odnosno od provjere ispunjava li ponuda uvjete sudjelovanja iz točke 6.1 natječajne dokumentacije, a prema dokazima o ispunjavanju osnovnih kriterija sudjelovanja u natječaju iz točke 5.1 natječajne dokumentacije, sadrži li ponuda tražene elemente ponude iz natječajne dokumentacije te je li ponuda pripremljena u skladu s uvjetima iz natječajne dokumentacije. U ovom krugu utvrđeno je da je ponuditeljeva ponuda izrađena u skladu s natječajnom dokumentacijom, odnosno da ispunjavanju sve uvjete tj. sadrži sve osnovne elemente propisane poglavljem 6.1., te nisu utvrđene nikakve druge manjkavosti, iz kojeg razloga je ponuda ušla u drugi krug.

U drugom krugu proveden je postupak analize, usporedbe i ocjene ponude, a ocjenjivanje se provelo na način naveden u poglavlju 6.2. natječajne dokumentacije »Način i kriteriji ocjenjivanja». U ovom krugu, na temelju provedene analize, svaki član Vijeća HAKOM-a dodijelio je ocjenu za svaki pojedinačni kriterij ocjenjivanja i to za: ponuđenu cijenu kapaciteta mulitpleksa, za tehničko rješenje i dinamiku uspostave mreže, te za kompetenciju i iskustvo,. Dodijeljena ocjena mogla je biti najmanje nula (0), a najviše deset (10).

Konačna ocjena koju je ponuda dobila za određeni kriterij ocjenjivanja, utvrđena je kao srednja vrijednost ocjena koje su dodijelili svi članovi Vijeća HAKOM-a za taj kriterij. Tako utvrđena konačna ocjena za određeni kriterij ocjenjivanja množila se s pripadajućim težinskim faktorom iz natječajne dokumentacije te se dobio konačni broj bodova za svaki pojedini kriterij. Zbrojem konačnog broja bodova svakog kriterija dobio se konačni broj bodova ponuditeljeve koji iznosi 710 bodova.

U trećem krugu – donošenje odluke, Vijeće HAKOM-a pristupilo je glasovanju o donošenju odluke o odabiru ponude, te je donesena odluka kojom je ponuditeljeva ponuda odabrana kao najpovoljnija ponuda. U skladu s navedenim, na temelju članka 89. stavaka 8. i 9. Zakona, te članka 31. stavaka 1. i 2. Pravilnika, Vijeće HAKOM-a riješilo je kao u točkama I. i II. odluke.

Dozvola se, sukladno članku 7. stavku 1. Pravilnika izdaje na razdoblje od 10 godina, a prema članku 2. stavku 2. Pravilnika o namjeni radiofrekvencijskog spektra za dio radiofrekvencijskog spektra u području UHF 470-862 MHz. Stoga je riješeno kao u točki III. odluke.

Iznos godišnje naknade za pravo uporabe radiofrekvencijskog spektra utvrđen je člankom 13. Pravilnika o plaćanju naknada za pravo uporabe adresa, brojeva i radiofrekvencijskog spektra (»Narodne novine«, broj 154/08) i plaća se unaprijed, najkasnije prigodom preuzimanja dozvole za uporabu radiofrekvencijskog spektra, sukladno članku 17. stavku 2. istog pravilnika. Iznos godišnje naknade za podmirivanje troškova HAKOM-a nastalih u upravljanju radiofrekvencijskim spektrom utvrđen je člankom 19. Pravilnika o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine«, broj 158/09) i plaća se unaprijed, najkasnije prigodom preuzimanja dozvole za uporabu radiofrekvencijskog spektra odnosno prema dospijeću računa, sukladno članku 9. stavku 2. navedenog pravilnika. Neplaćanje naknada ima za posljedicu oduzimanje dozvole, sukladno članku 93. stavku 1. točki 5. Zakona, stoga je riješeno kao u točkama IV. i V. odluke.

Nakon uplate propisanih naknada, ponuditelj ima pravo preuzeti dozvolu za uporabu radiofrekvencijskog spektra za pružanje usluge upravljanja elektroničkom komunikacijskom mrežom digitalne televizije MUX D na području digitalne regije D5. Uvjeti dodjele i uporabe su prema članku 20. Pravilnika propisani u dozvoli, a ponuditeljeva ponuda čini njezin sastavni i neodvojivi dodatak dozvole, osim u dijelu koji je u suprotnosti s izdanom dozvolom, sukladno članku 31. stavku 5. Pravilnika. Stoga je riješeno kao u točki VI. odluke.

U skladu s člankom 31. stavkom 4. Pravilnika, ponuditelj je obvezan najkasnije do 1. svibnja 2010. godine dostaviti HAKOM-u zahtjev za obavljanje tehničkog pregleda u svrhu utvrđivanja ispunjavanja uvjeta dodjele i uporabe radiofrekvencijskog spektra sukladno Zakonu i podzakonskim propisima, te je riješeno kao točki VIII. odluke.

Obveza objavljivanja ove odluke temelji se na članku 14. stavku 4. i članku 89. stavka 12. Zakona, te je riješeno kao u točki IX. odluke.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke.

Klasa: UP/I-344-01/09-01/2939

Urbroj: 376-13-09-03

Zagreb, 12. veljače 2010.

Predsjednik Vijeća
Miljenko Krvišek, dipl. ing. el., v. r.

Odluka, NN 32/2010-759